大節堂碑引
作者：時少章
朝代：宋

paragraphs: 天降疢疾殄我民，鴟鶹奮怒豺虎獰。
掩道赤鴉蔽陽精，夜羅鬼火塞要津。
當塗大吏腰纏金，撓膕稽顙泪滿膺。
嗢咿軟語若稚嬰，欺賣宗祏傾皇靈。
有勇三子心稜稜，扳弧援甲憑孤城。
城頺兵折氣益振，目光如炬鑠成羣。
或從辟雍曳長紳，欲拄八極遮帝輧。
有偉三子辭轟轟，危立高駡聲吐霆。
頸血濺天天爲昏，斷屍峙立不仆傾。
神扶鬼挾赫可驚，坐朝不與燕不賓。
寸武不踏黄金屏，性忠內發孰使令。
英氣挺挺曠古今，朅來柯山訪厥孫。
彷彿毅狀衝杳冥，築堂泮宇夐深明。
悲風苦雨凄棘林，魂兮來歸肅泠泠。
寥哉曠宇疇非臣，登茲堂兮企風神。
鬚毛磔立心膽森，勿俾三子專修名。